Fagforeningen FOA er chokeret over, at næsten hver tredje ældre i Mariagerfjord ikke længere får støvsuget deres bolig af kommunen.

Kommunens nye rengøringsstandard betyder, at foreløbig 288 ældre er blevet bedt om selv at støvsuge eller investere i en robot-støvsuger - eventuelt med tilskud fra kommunen. Det oplyser P4 Nordjylland. FOA-sektorformand Annette Press siger til P4 Nordjylland, at de ansatte betaler en høj pris, fordi kommunen skal spare. - Så sent som i sidste uge var der en opsigelsesrunde og inden for de seneste fire-fem år har vi mistet 100 fuldtidsansatte sosu-personale i ældreplejen, siger Annette Press til radioen. Annette Press mener, at kommunen visiterer hjælp efter laveste fællesnævner. Til skade for også de ældre, der nu ikke længere - eller måske sjældnere - får besøg af en hjemmehjælper.